MEMORANDUM TA’ SPJEGAZZJONI

1. Suġġett tal-proposta

Din il-proposta tikkonċerna l-pożizzjoni li għandha tiġi adottata f’isem l-Unjoni fil-Kumitat għall-Kummerċ stabbilit bl-Artikolu 15.1 tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea min-naħa l-oħra, fir-rigward tal-emenda tal-Appendiċijiet 2-C-2 u 2-C-3 tal-Anness 2-C tal-Ftehim.

2. Kuntest tal-proposta

2.1. Ftehim ta’ Kummerċ Ħieles bejn l-UE u r-Repubblika tal-Korea

Il-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (“il-Partijiet” u “l-FTA” jew “il-Ftehim”), huwa l-ewwel ftehim kummerċjali ta’ ġenerazzjoni ġdida tal-Unjoni Ewropea kif ukoll l-ewwel wieħed konkluż ma’ pajjiż Asjatiku. L-għan tal-Ftehim huwa li jagħti spinta lill-kummerċ bilaterali u t-tkabbir ekonomiku kemm fl-UE kif ukoll fil-Korea.

Il-Ftehim, li ġie konkluż mill-Unjoni fl-1 ta’ Ottubru 2015[[1]](#footnote-1), ilu japplika mill-1 ta’ Lulju 2011[[2]](#footnote-2).

2.2. Il-Kumitat għall-Kummerċ

Il-Kumitat għall-Kummerċ stabbilit skont l-Artikolu 15.1 tal-Ftehim jista’ jiddeċiedi li jemenda l-Appendiċi 2-C-2 u 2-C-3 tal-Anness 2-C tal-Ftehim skont l-Artikolu 15.5.2 tal-Ftehim.

2.3. L-att previst tal-Kumitat għall-Kummerċ

L-Artikolu 3(d) tal-Anness 2-C tal-Ftehim jagħti mandat lill-Partijiet biex jirrieżaminaw l-Appendiċi 2-C-2 u 2-C-3 tal-Anness 2-C mhux inqas minn kull tliet snin mid-dħul fis-seħħ tal-Ftehim bil-ħsieb li titmexxa ‘l quddiem l-aċċettazzjoni tal-prodotti kif stabbilit fis-subparagrafu (a) tal-istess Artikolu, filwaqt li jitqies kwalunkwe żvilupp regolatorju li seta’ seħħ internazzjonalment jew fil-Partijiet. Huwa jispeċifika wkoll li kwalunkwe modifika fl-Appendiċijiet 2-C-2 u 2-C-3 għandha tiġi deċiża mill-Kumitat għall-Kummerċ.

3. Pożizzjoni li jeħtieġ tittieħed f’isem l-Unjoni

It-Trattati jagħtu lill-Unjoni kompetenza esklużiva għall-politika kummerċjali komuni, li tinkludi l-politika kummerċjali awtonoma tal-Unjoni kif ukoll il-konklużjoni ta’ ftehimiet kummerċjali internazzjonali. Meta jitqies li l-att previst iwassal għall-funzjonament sodisfaċenti u l-implimentazzjoni effiċjenti tal-FTA, l-adozzjoni tal-att previst taqbel mal-objettivi tal-politika kummerċjali tal-Unjoni.

4. Bażi ġuridika

4.1. Bażi ġuridika proċedurali

4.1.1. Prinċipji

L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

Il-kunċett ta’ “atti li jkollhom effetti legali” jinkludi l-atti li jkollhom effetti ġuridiċi bis-saħħa tar-regoli tad-dritt internazzjonali li jirregolaw il-korp inkwistjoni.

4.1.2. Applikazzjoni għall-każ preżenti

Il-Kumitat għall-Kummerċ huwa korp imwaqqaf bi ftehim, jiġifieri l-Ftehim ta’ Kummerċ Ħieles bejn l-Unjoni Ewropea u l-Istati Membri tagħha min-naħa waħda u r-Repubblika tal-Korea min-naħa l-oħra.

L-att li l-Kumitat għall-Kummerċ huwa mitlub jadotta, jikkostitwixxi att li għandu effetti ġuridiċi. L-att previst se jkun vinkolanti skont id-dritt internazzjonali f’konformità mal-Artikolu 15.5.2. tal-FTA.

L-att previst ma jissupplimentax u ma jemendax il-qafas istituzzjonali tal-Ftehim.

Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

4.2. Bażi ġuridika sostantiva

4.2.1. Prinċipji

Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

4.2.2. Applikazzjoni għall-każ preżenti

L-Att previst isegwi għanijiet u għandu komponenti fil-qasam tal-politika kummerċjali komuni. Dawn l-elementi tal-att previst huma marbuta b’mod inseparabbli ma’ xulxin u l-ebda wieħed minnhom ma hu inċidentali għall-ieħor.

Għaldaqstant, il-bażi ġuridika sostantiva tad-deċiżjoni proposta hi magħmula mid-dispożizzjonijiet li ġejjin: L-Artikolu 207 tat-TFUE.

4.3. Konklużjoni

Il-bażi ġuridika tad-deċiżjoni proposta jenħtieġ li tkun l-Artikolu 207, flimkien mal-Artikolu 218(9) tat-TFUE.

5. Il-pubblikazzjoni tal-att previst

Billi l-att tal-Kumitat se jemenda l-Appendiċi 2-C-2 u 2-C-3 tal-Anness 2-C tal-Ftehim, huwa xieraq li dan jiġi ppubblikat f’*Il-Ġurnal Uffiċjali tal-Unjoni Ewropea* wara l-adozzjoni tiegħu.

2019/0134 (NLE)

Proposta għal

DEĊIŻJONI TAL-KUNSILL

dwar il-pożizzjoni li għandha tiġi adottata f’isem l-Unjoni Ewropea fil-Kumitat għall-Kummerċ stabbilit bil-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea min-naħa l-oħra, fir-rigward tal-emenda tal-Appendiċijiet 2-C-2 u 2-C-3 tal-Anness 2-C tal-Ftehim

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,

Wara li kkunsidra l-proposta tal-Kummissjoni Ewropea,

Billi:

(1) Il-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (“il-Partijiet” u “l-FTA” jew “il-Ftehim”), iffirmat fis-6 ta’ Ottubru 2010, ġie konkluż mill-Unjoni bid-Deċiżjoni tal-Kunsill (UE) 2015/2169 u daħal fis-seħħ fl-1 ta’ Ottubru 2015. Ġie applikat mill-1 ta’ Lulju 2011[[3]](#footnote-3).

(2) L-Artikolu 15.1 tal-Ftehim jistabbilixxi Kumitat għall-Kummerċ, li jista’, fost l-oħrajn, jikkunsidra emendi għall-Ftehim jew jemenda dispożizzjonijiet tal-Ftehim f’każijiet speċifikament previsti fil-Ftehim. L-Artikolu 15.5.2 tal-Ftehim jistabbilixxi li l-Kumitat għall-Kummerċ jista’ jiddeċiedi li jemenda l-Annessi, l-Appendiċijiet, il-Protokolli u n-Noti għall-Ftehim permezz ta’ deċiżjoni soġġetta għar-rekwiżiti u l-proċeduri ġuridiċi rispettivi applikabbli tal-Partijiet.

(3) L-Artikolu 3(d) tal-Anness 2-C tal-Ftehim jagħti mandat lill-Partijiet biex jirrieżaminaw l-Appendiċijiet 2-C-2 u 2-C-3 tal-Anness 2-C mhux inqas minn kull tliet snin mid-dħul fis-seħħ tal-Ftehim bil-ħsieb li titmexxa ‘l quddiem l-aċċettazzjoni tal-prodotti kif stabbilit fis-subparagrafu (a) tal-istess Artikolu, filwaqt li jitqies kwalunkwe żvilupp regolatorju li seta’ seħħ internazzjonalment jew fil-Partijiet. Huwa jispeċifika wkoll li kwalunkwe modifika fl-Appendiċijiet 2-C-2 u 2-C-3 għandha tiġi deċiża mill-Kumitat għall-Kummerċ.

(4) Minn meta l-Ftehim ta’ Kummerċ Ħieles beda japplika f’Settembru 2010, ir-regolamenti tekniċi msemmija fl-Appendiċijiet 2-C-2 u 2-C-3 tal-Anness 2-C tal-Ftehim inbidlu kif inbidlet ukoll parti mill-kopertura tal-prodotti. Sabiex jitqiesu dawn l-iżviluppi, l-UE u l-Korea mmodifikaw ir-regolamenti tekniċi filwaqt li fl-istess ħin żammew l-istess grad ta’ aċċess għas-suq kopert mill-Artikolu 1.2 tal-Anness 2-C tal-Ftehim.

(5) Huwa għalhekk xieraq li tiġi stabbilita l-pożizzjoni tal-Unjoni fir-rigward tal-emenda tal-Appendiċijiet 2-C-2 u 2-C-3 tal-Anness 2-C tal-Ftehim,

ADOTTA DIN ID-DEĊIŻJONI:

Artikolu 1

Il-pożizzjoni li għandha tiġi adottata f’isem l-Unjoni fil-Kumitat għall-Kummerċ stabbilit bl-Artikolu 15.1 tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea min-naħa l-oħra, fir-rigward tal-emenda tal-Appendiċijiet 2-C-2 u 2-C-3 tal-Anness 2-C tal-Ftehim għandha tkun ibbażata fuq l-abbozz ta’ deċiżjoni tal-Kumitat għall-Kummerċ mehmuża ma’ din id-Deċiżjoni.

Artikolu 2

Din id-Deċiżjoni hija indirizzata lill-Kummissjoni.

Magħmul fi Brussell,

 Għall-Kunsill

 Il-President

1. Id-Deċiżjoni tal-Kunsill (UE) 2015/2169 tal-1 ta’ Ottubru 2015 dwar il-konklużjoni ta’ Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (ĠU L 307, 25.11.2015, p. 2). [↑](#footnote-ref-1)
2. Il-Ftehim ta’ kummerċ ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra (ĠU L 127, 14.5.2011 p. 6). [↑](#footnote-ref-2)
3. Avviż dwar l-applikazzjoni proviżorja tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra, ĠU L 168, 28.6.2011, p. 1. [↑](#footnote-ref-3)